Skool behaal 100%-slaagsyfer vir 46ste jaar | Netwerk24
Skool behaal 100%-slaagsyfer vir 46ste jaar
Deur Werner Beukes 20 Februarie 2021 07:09
St. Benedict's College, 'n seunskool in Johannesburg, se matrieks het vir die 46ste agtereenvolgende jaar 'n 100%-slaagsyfer behaal.
Dave Jeffrey, die skoolhoof, skryf dié uitsonderlike prestasie toe aan "die kultuur onder die onderwysers om aan te pas en altyd in die behoeftes van die seuns te voorsien".
"Daar word aan die begin van elke jaar akademiese doelwitte gestel. Onderwysers sit dan skouer aan die wiel om hierdie doelwitte deur die loop van die jaar te bereik," sê Jeffrey.
Twee seuns van die skool het in 2020 'n gemiddeld van meer as 90% behaal, terwyl agt seuns onder die land se toppresteerders in hul onderskeie vakke is.
Matt Oosthuizen, Aiden Plotz, Akhil Govan, Ricardo Coelho en Gordon Grossett is St. Benedict's in Johannesburg se toppresteerders. Foto: Verskaf
Met 'n onderskeidingsverhouding van twee vakke per leerling – ondanks 'n rits uitdagings weens die Covid-19-pandemie – het die seuns van St. Benedict's nogtans daarin geslaag om die skool se naam met 'n 100%-slaagsyfer hoog te hou.
"Die resep vir ons sukses lê daarin dat die personeel by die skool dit by die seuns inprent dat hulle oor baie potensiaal beskik en enige uitdaging die hoof kan bied. 'n Stewige digitale leerprogram was ook van onskatbare waarde, veral met alles wat verlede jaar gebeur het," sê Jeffrey.
Met 'n benydenswaardige gemiddeld van 92,4% en agt onderskeidings in die matriekeksamen is Matt Oosthuizen as die topmatrikulant van St. Benedict's aangewys.
Nog 'n uitblinker, Aiden Plotz, het 'n gemiddeld van 90% en onderskeidings in agt vakke behaal.
Akhil Govan spog met 'n gemiddeld van 88,4%, Jacques Theron met 89%, Ricardo Coelho met 87,4% en Gordon Grossett met 86,1%. Hulle het almal agt onderskeidings behaal.